b'\n_START_ARTICLE_\nOb\xc4\x8di dr\xc5\xbeavljanski zakonik\n_START_PARAGRAPH_\nOb\xc4\x8di dr\xc5\xbeavljanski zakonik, s kratico ODZ (izvirno nem\xc5\xa1ko Allgemeines b\xc3\xbcrgerliches Gesetzbuch, ABGB), je kodifikacija splo\xc5\xa1nega (ob\xc4\x8dega) civilnega (dr\xc5\xbeavljanskega) prava iz \xc4\x8dasov habsbur\xc5\xa1ke monarhije, kar pomeni, da je bil dolga leta pozitivno pravo tudi v slovenskih de\xc5\xbeelah. Z njim so le-te prvi\xc4\x8d pri\xc5\xa1le do sistemati\xc4\x8dne zbirke civilnopravnih pravil, ki jih je bilo pred tem treba \xc4\x8drpati iz razli\xc4\x8dnih virov, ki so segali vse nazaj do rimskega prava, hkrati pa so vklju\xc4\x8devala razli\xc4\x8dna pravila histori\xc4\x8dnega in naravnega prava. Sistematika civilnega prava na na\xc5\xa1ih tleh je bila v skladu s splo\xc5\xa1nim racionalisti\xc4\x8dnim duhom tedanjega obdobja, ki je bolj ali manj vel po vseh evropskih de\xc5\xbeelah \xe2\x80\x93 tako je npr. najbolj znana kodifikacija civilnega prava iz tedanjega \xc4\x8dasa francoski Code Civil (tudi Code Napol\xc3\xa9on), sprejet leta 1804. Ob\xc4\x8di dr\xc5\xbeavljanski zakonik je bil razgla\xc5\xa1en 1. junija 1811, v veljavo pa je stopil 1. januarja 1812. V Ilirskih provincah je bil uveden \xc5\xa1ele po odhodu Francozov, kjer je od ustanovitve Ilirskih provinc 1809 veljal omenjeni Code Civil, in sicer: 1. maja 1815 na Kranjskem in v Belja\xc5\xa1kem okro\xc5\xbeju, 1. oktobra 1815 pa na Gori\xc5\xa1kem in v Istri._NEWLINE_Na splo\xc5\xa1no je Ob\xc4\x8di dr\xc5\xbeavljanski zakonik (podobno kot Code Civil) rezultat te\xc5\xbenje po zdru\xc5\xbeitvi naravnega in histori\xc4\x8dnega prava ob upo\xc5\xa1tevanju sodobnih potreb. \xc5\xbdelja redaktorjev je bila kodificirati naravno pravo samo in po njihovem prepri\xc4\x8danju jim je to tudi uspelo: Ob\xc4\x8di dr\xc5\xbeavljanski zakonik naj bi bil odraz samega naravnega prava, tj. na \xc4\x8dlove\xc5\xa1kem razumu slone\xc4\x8dega prava. Iz histori\xc4\x8dne perspektive pa so v kodifikaciji povsem razpoznavni (racionalizirani) vplivi rimskega in kanonskega prava ter raznovrstni fevdalni elementi (npr. \xc5\xa1e vedno vsebuje pojem delne lastnine). V zakonodajno-tehni\xc4\x8dnem pogledu je kodifikacija nedvomno zelo uspela in je prehitela svoj \xc4\x8das._NEWLINE_V avstrijskem delu habsbur\xc5\xa1ke monarhije so Zakonik novelirali (spremenili in dopolnili) v treh delnih novelah leta 1914, 1915 in 1916. Z nadaljnjimi spremembami je \xc5\xa1e vedno v veljavi v Avstriji in Lihten\xc5\xa1tajnu. Do nedavnega so se nekatera pravila Zakonika uporabljala tudi v Sloveniji in sicer glede darilne pogodbe, dru\xc5\xbebe civilnega prava ter posodbene pogodbe \xe2\x80\x93 le-te sedaj ureja novi slovenski Obligacijski zakonik. Pri presoji razmerij, nastalih v \xc4\x8dasu veljave ODZ, pa ga slovenska sodi\xc5\xa1\xc4\x8da uporabljajo \xc5\xa1e danes.'